Molefe betaal skuld ‘stuk-stuk’ afBrian Molefe. (Foto: ANA) Solidariteit se regspan het Maandag weer ŉ dringende opdrag aan die balju gegee om voort te gaan met die beslaglegging op voormalige Eskom-hoof Brian Molefe se eiendom om uitstaande regskoste van nog sowat R200 000 in te vorder. Molefe het verlede maand nog sowat R600 000 aan regskoste geskuld wat hy ingevolge ŉ hofbevel aan die organisasie verskuldig is. “Mnr. Molefe se tyd raak min. Tot dusver het hy dit nog reggekry om die balju op ŉ afstand te hou deur die betaling so stuk-stuk te doen, terwyl hy eintlik maar net tyd koop. Indien hy versuim om die uitstaande geld aan Solidariteit te betaal, staan die balju weer voor sy deur en sal hy gedwing word om van sy eiendom afstand te doen om ons regskoste te betaal,” het Anton van der Bijl, hoof van Solidariteit se regsdienste, in ŉ verklaring gesê. Maroela Media het vroeër berig Molefe het voorheen probeer om die kostebevel teen hom in die Konstitusionele Hof ter syde te laat stel. Sy aansoek het egter misluk. Die voormalige Eskom-hoof skuld ook sowat R10 miljoen aan die Eskom-pensioenfonds. Volgens Van der Bijl het Solidariteit egter nog niks verneem van die “aggressiewe” regstappe wat die fonds kwansuis sou instel om die skuld van Molefe te verhaal nie en het vandeesweek ŉ skrywe aan die fonds gerig om terugvoer oor dié stappe te kry. “Molefe sukkel om R200 000 bymekaar te skraap, wat nog te sê van die miljoene wat hy aan die Eskom-pensioenfonds verskuldig is. Ons wag ook steeds op bevestiging van die Nasionale Vervolgingsgesag (NVG) oor of die NVG met die vervolging van Molefe sal voortgaan. “Geregtigheid gaan hom egter inhaal,” het Van der Bijl gesê.